Centerpartiet
Store norske leksikon,Historie,Norsk og nordisk historie,Sveriges historie,Sveriges samtidshistorie
Centerpartiet er et politisk parti i Sverige. Partilederen Thorbjörn Fälldin var statsminister i Sverige 1976–1978 og 1979–1982.
Historikk Opprinnelig var Centerpartiet et politisk parti til fremme av bøndenes interesser. Partiet ble stiftet i 1921 under navnet Bondeförbundet ved sammenslutning av tidligere politiske bondeorganisasjoner.Partiet søkte etter hvert bredere tilslutning på landsbygda og tok i samsvar med dette i 1943 navnet Landsbygdpartiet Bondeförbundet. Med tanke på en utvidelse av stemmegrunnlaget også til byene ble navnet i 1957 endret til Centerpartiet.Partiet plasserte seg til å begynne med i sentrum av de ikke-sosialistiske partier i Riksdagen, men inngikk i 1933 et kriseforlik med Socialdemokraterna («kohandeln», tilsvarende det norske kriseforliket) og støttet sosialdemokraten Per Albin Hanssons første regjering.Et kort brudd med sosialdemokratene førte til dannelsen av en Bondeförbundsregjering i juni–september 1936 under ledelse av Axel Pehrsson-Bramstorp. Den ble avløst av en koalisjonsregjering av de to partier fra 1936 til 1939.Bondeförbundet deltok også i den nasjonale samlingsregjeringen fra 1939 til 1945 og i en ny koalisjon med sosialdemokratene under Tage Erlander i årene 1951–1957. Senere har partiet orientert seg i retning av et samarbeid med de andre ikke-sosialistiske partiene i Riksdagen, og dannet i 1976 regjering sammen med dem, med Centerpartiets egen Thorbjörn Fälldin som statsminister. Partiet i nyere tid Tradisjonelt har Centern vært søsterparti til det norske Senterpartiet, men Centern har i senere år utviklet seg i motsatt retning av sin norske navnesøster. Centern oppfattes nå som et borgerlig, liberalistisk sentrum/høyre-parti som minner mer om det norske Venstre, og partiet deltar i Europaparlamentets sentrum/høyre-allianse ALDE. Centern har imidlertid fortsatt et sterkere velgergrunnlag i distriktene enn i sentrale strøk. I perioden etter 2014 var dessuten partiets motstand mot å gi innflytelse til Sverigedemokraterna avgjørende for at partiet støttet den sosialdemokratiske statsministeren fram til valget i 2022.Valget i 1985 innledet en tilbakegang for partiet som varte helt til 2002. Partiet var med i regjeringen fra 1991 til 1994 og på ny mellom 2006 og 2014. Ved valget 2010 fikk Centerpartiet 6,6 prosent av stemmene. I 2014 fikk partiet 6,1 prosent. I 2018 fikk de 8,6 prosent og ble med dette Sveriges fjerde største parti, men i 2022 gikk Centern mest tilbake av alle partiene og fikk 6,7 prosent. Partileder Annie Lööf kunngjorde deretter sin avgang. Partiledere Thorbjörn Fälldin, 1972–1986  Karin Söder, 1986–1987  Olof Johansson, 1987–1997  Lennart Daléus, 1998–2001  Maud Olofsson, 2001–2011  Annie Lööf, 2011–2022 Les mer i Store norske leksikon Sveriges politiske system Sveriges samtidshistorie Centerpartiet i Finland